### NN 52/2019 (22.5.2019.), Odluka o općinskim porezima Općine Biskupija

Općina Biskupija

1012

Na temelju članka 20. i 42. stavka 1. Zakona o lokalnim porezima (»Narodne novine«, br. 115/16 i 101/17) i članka 32. Statuta Općine Biskupija (»Službeni vjesnik Šibensko-kninske županije«, broj 9/09, 4/11, 8/12, 4/13 i 2/18), Općinsko vijeće Općine Biskupija, na svojoj 22. sjednici, od 4. travnja 2019 godine, donosi

ODLUKU

O OPĆINSKIM POREZIMA OPĆINE BISKUPIJA

I. OPĆE ODREDBE

Članak 1.

Ovom Odlukom utvrđuju se vrste poreza koji pripadaju Općini Biskupija, obveznici plaćanja poreza, porezna osnovica, stope i visina poreza, kao i način njihovog obračuna i plaćanja u skladu s Zakonom o lokalnim porezima.

II. VRSTE OPĆINSKIH POREZA

Članak 2.

Općinski porezi Općine Biskupija su:

1. prirez porezu na dohodak,

2. porez na potrošnju,

3. porez na kuću za odmor,

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s područja Općine Biskupija sukladno odredbama Zakona o lokalnim porezima (»Narodne novine«, br. 115/16 i 101/17, Zakona o porezu na dohodak (»Narodne novine«, br. 115/16) i Pravilnika o porezu na dohodak(»Narodne novine«, br.1/17).

Obveznik prireza poreza na dohodak je fizička osoba koja je obveznik poreza na dohodak i ima prebivalište ili uobičajno boravište na području Općine Biskupija.

Članak 4.

Osnovica prireza poreza na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 5.

Prirez porezu na dohodak plaća se po stopi od 4 % na osnovicu iz članka 4.ove Odluke.

Prirez poreza na dohodak prihod je proračuna Općine Biskupija.

Poslove u vezi utvrđivanja i naplate prireza porezu na dohodak obavlja Porezna uprava.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića) prirodnih i specijalnih vina, piva, i bezalkoholnih pića u ugostiteljskim objektima koji se nalaze na području Općine Biskupija.

Osnovica poreza na potrošnju je prodajna cijena pića po kojoj se pića prodaju u ugostiteljskim objektima, a u koju nije uključen porez na dodanu vrijednost.

Obveznik poreza na potrošnju jest pravna i fizička osoba koja pruža ugostiteljske usluge na području Općine Biskupija.

Članak 7.

Porez na potrošnju plaća se po stopi od 3%.

Porez na potrošnju prihod je proračuna općine Biskupija.

Članak 8.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obavezu poreza na potrošnju porezni obveznik iskazuje se na Obrascu PP-MI-PO i predaje do 20. dana u mjesecu za prethodni mjesec nadležnoj ispostavi Porezne uprave.

Obračunati porez na potrošnju obveznik poreza plaća do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Porezna uprava.

3. Porez na kuće za odmor

Članak 9.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području Općine Biskupija.

Kućom za odmor smatra se svaka zgrada, dio zgrade ili stan koji se koristi povremeno ili sezonski, odnosno svaka zgrada koja je dovršena toliko da se može koristiti povremeno ili sezonski, što minimalno podrazumijeva da je na objektu postavljena vanjska stolarija i da posjeduje sanitarni čvor.

Kućom za odmor ne smatraju se gospodarske zgrade koje služe za smještaj poljoprivrednih strojeva, oruđa i drugog pribora.

Članak 10.

U postupku utvrđivanja statusa kuće za odmor, u smislu njenog povremenog ili sezonskog korištenja, status kuće za odmor osim osobne iskaznice dokazivat će se i drugim raspoloživim dokumentima i podacima kao što su putovnica, prijem poštanske pošiljke, mjesto i visina nastanka troška električne energije, vode, telefona, struje, potvrde o zasnovanom radnom odnosu, izjave o izabranom liječniku, izjave svjedoka, mjesta podnošenja porezne prijave i svi drugi raspoloživi dokazi.

Članak 11.

Privremeno prijavljivanje boravišta ne oslobađa vlasnika od plaćanja poreza na kuće za odmor.

Članak 12.

Za kuću koja je u izgradnji (nedovršena kuća ili stan) porez se plaća samo na korisnu površinu dijela kuće koja se može koristiti.

Članak 13.

Porez na kuće za odmor plaća se godišnje u iznosu od 10,00 kuna/m2 korisne površine kuće za odmor.

Porez na kuće za odmor prihod je proračuna Općine Biskupija.

Članak 14.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

Članak 15.

Obveznik poreza na kuće za odmor dužan je nadležnoj ispostavi Porezne uprave dostaviti podatke o kući za odmor koji se odnose na mjesto gdje se nalazi objekt te korisnu površinu objekta, kao i podatke o poreznom obavezniku, najkasnije do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku 15 dana od dana dostave rješenja o utvrđivanju tog poreza.

Članak 16.

Poslove u vezi s utvrđivanjem i naplatom poreza na kuće za odmor obavlja Porezna uprava.

4. Porez za korištenje javnih površina

Članak 17.

Porez na korištenje javnih površina plaćaju pravne i fizičke osobe koje koriste javne površine na području Općine Biskupija.

Javnim površinama smatraju se javne zelene površine, pješačke staze, pješačke zone, trgovi, ulice, parkovi, dječja igrališta kao i ostale javne površine koje su u vlasništvu Općine Biskupija.

Obveznik poreza na korištenje javnih površina je svaka pravna i fizička osoba koja koristi javnu površinu za postavljanje objekata i naprava privremenog karaktera.

Jedinstveni upravni odjel Općine Biskupija nadležan je za izdavanje rješenja za postavljanje objekata i naprava privremenog karaktera na javne površine na području Općine Biskupija te je dužan Poreznoj upravi dostaviti primjerak rješenja o odobrenju za postavljanje objekata ili naprava privremenog karaktera na javnu površinu u roku od 8 dana od dana izdavanja rješenja.

Članak 18.

Porez na korištenje javnih površina plaća se u visini od 20% od ugovorene naknade za korištenje javne površine.

Porez na korištenje javnih površina plaća se u roku od 15 dana od dana dostave rješenja o utvrđivanju tog poreza.

Porez na korištenje javnih površina prihod je proračuna Općine Biskupija.

Članak 19.

Porez na korištenje javnih površina ne plaća se za vjerske, humanitarne, kulturne, sportske, prosvjetne i ekološke manifestacije od značaja za Općinu Biskupija.

Članak 20.

Poslove u vezi s utvrđivanjem i naplatom poreza na korištenje javnih površina obavlja Porezna uprava.

III. PROVEDBENE ODREDBE

Članak 21.

Općina Biskupija poslove uređivanja, evidentiranja, nadzora, naplate i ovrhe radi naplate općinskih poreza propisanih ovom Odlukom, u cijelosti prenosi na Poreznu upravu.

Poreznoj upravi za obavljanje poslova iz stavka 1. ovog članka pripada naknada u iznosu 5% od ukupno naplaćenih prihoda.

Članak 22.

Porezna uprava dužna je 15. u mjesecu, za prethodni mjesec, Općini Biskupija dostavljati izvješća o utvrđenim i naplaćenim porezima.

Članak 23.

Ovlašćuje se nadležna organizacija platnog prometa zadužena za raspoređivanje javnih prihoda da naknadu Poreznoj upravi obračuna i uplati u državni proračun i to do zadnjeg dana u mjesecu za protekli mjesec.

IV. PRELAZNE I ZAVRŠNE ODREDBE

Članak 24.

Kaznene i prekršajne odredbe te odredbe o zastari, obnovi postupka i žalbenom postupku propisane zakonom o porezu na dohodak i Zakonom o lokalnim porezima jednako se primjenjuju i za poreze propisane ovom odlukom.

Članak 25.

Danom stupanja na snagu ove Odluke prestaje važiti Odluka o općinskim porezima Općine Biskupija (»Službeni vjesnik Šibensko-kninske županije«, broj 7/11).

Članak 26.

Ova odluka stupa na snagu osmog dana od dana objave u »Službenom vjesniku Šibensko-kninske županije« osim odredbi o prirezu poreza na dohodak koje stupaju na snagu prvog dana u mjesecu nakon mjeseca u kojemu je ova Odluka objavljena u »Narodnim novinama«.

Klasa: 410-01/19-01/8

Urbroj: 2182/17-01-19-02

Orlić, 4. travnja 2019.

Predsjednik
 Damjan Berić, v. r.